1.  melléklet a 123-907/2025 előterjesztéshez
[bookmark: _Hlk113615388]

Budapest Főváros XIV. Kerület Zugló Önkormányzata Képviselő-testületének .../2025. (... ...) önkormányzati rendelete a Budapest Főváros XIV. Kerület Zugló Önkormányzata tulajdonában álló lakások bérletének szabályozásáról szóló 9/2024. (IV. 2.) önkormányzati rendelet módosításáról
 

[1] A rendeletmódosítás követi a bérleménygazdálkodási feladatmegosztás módosítása érdekében már elfogadott jogszabályi és szerződéses változásokat, ami egy újabb mérföldkő a professzionális, hatékony, és az önkormányzati lakásvagyon hosszú távú védelmét szolgáló gazdálkodási modell kiépítése felé.

[2] Budapest Főváros XIV. Kerület Zugló Önkormányzata Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. § (1) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 14. pontjában meghatározott feladatkörében eljárva, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 79. § (1) bekezdése szerint a bérlők és a bérbeadók településen működő érdekképviseleti szervezete véleményének kikérésével a következőket rendeli el:

1. § Budapest Főváros XIV. Kerület Zugló Önkormányzata Képviselő-testülete a Budapest Főváros XIV. Kerület Zugló Önkormányzata tulajdonában álló lakások bérletének szabályozásáról szóló 9/2024. (IV. 2.) önkormányzati rendelet (a továbbiakban: Ör.) 4. §-a helyébe a következő rendelkezés lép: 

„4. § E rendelet alkalmazásában adatkezelőnek minősül Budapest Főváros XIV. Kerület Zugló Önkormányzata, Budapest Főváros XIV. Kerület Zuglói Polgármesteri Hivatal, valamint a Zuglói ZRt. (a továbbiakban adatkezelési vonatkozásban: Adatkezelő).”

2. § (1) Az Ör. 9. § (1) bekezdése helyébe a következő rendelkezés lép:

„9. § (1) Kérelem alapján bérleti szerződés abban az esetben köthető, amennyiben a kérelmező a szerződéskötést megelőzően igazolja, hogy piaci alapú és költségalapú bérlet esetén egy havi lakbérrel megegyező mértékű óvadékot megfizetett az Önkormányzat által megjelölt és közölt – a Zuglói ZRt. által vezetett – számlára, kivéve, ha a kérelmező a 29. § (1) bekezdésének hatálya alá esik.”

(2) Az Ör. 9. §-a a következő (1a) bekezdéssel egészül ki:

„(1a) Az óvadék – bérlő általi – befizetését a Zuglói Zrt. igazolja
a)	a befizetett csekkszelvény másolatának,
b)	utalás esetén a bankszámla kivonat
elektronikus módon történő megküldésével az Önkormányzat Lakáshasznosítási Osztálya felé.”

(3) Az Ör. 9. § (4) bekezdése helyébe a következő rendelkezés lép:

„(4) A fedezetként – a (2) bekezdés alapján – fel nem használt óvadékot a bérlő, jogcím nélküli lakáshasználó részére – a kezelési költségek levonásával – a bérleménynek a bérbeadó részére jogszabály- és szerződésszerűen történt birtokba visszabocsátását követő harminc napon belül a Zuglói ZRt-nek a jogosult részére vissza kell térítenie.”

3. § Az Ör. 40. § (1) bekezdése helyébe a következő rendelkezés lép
„(1) A már felmondott lakásbérleti szerződések esetén a Zuglói Család- és Gyermekjóléti Központ adósságkezelési tanácsadójának kérelmére a Polgármesteri Hivatal átadja a Hálózat Alapítványnál igényelhető krízistámogatáshoz szükséges – alábbiakban felsorolt – igazolást, illetőleg nyilatkozatokat:
a) lakbér és egyéb, a lakbérben számlázott közüzemi díjról szóló, a Zuglói ZRt. által kiállított hátralékigazolást a Hálózat Alapítvány által kiadott formanyomtatványon,
b) lakásbérleti szerződést felmondó nyilatkozatot, valamint
c) a bérleti jogviszony helyreállítása tárgyában a polgármester által kiállított nyilatkozatot arra vonatkozóan, hogy amennyiben a volt bérlő rendezi a lakbérhátralékát, és ezt követően további hátralékot nem halmoz fel, továbbá a jogkövető magatartás ténye fennáll, akkor a tulajdonos Önkormányzat vele egy éves lakásbérleti szerződést köt és a kamatköveteléstől eltekinthet.”
4. § Az Ör. 46. §-a helyébe a következő rendelkezés lép:
[bookmark: _GoBack]„46. § (1) A Zuglói ZRt. évente legalább egy alkalommal egyenlegközlőt küld a bérlőnek, amely az adott időszak egyenlegén túl kötelezően tartalmazza:
a) díjhátralék esetén a segítő intézkedéseket,
b) a lakbértámogatás, lakásfenntartási támogatás és az adósságcsökkentési támogatás mértékét adott intervallumra és görgetetten,
c) a bérleti szerződés időtartamát, lejárata időpontját, és
d) az esetleges jogkövetkezményeket a bérleti díj és az egyéb költségek meg nem fizetése esetére, valamint a bérleti jogviszony lejárta esetén.
(2) A Zuglói ZRt. azon hónap kivételével, melyben az egyenlegközlő kiküldésre kerül, az (1) bekezdésben foglaltaknak megfelelően minden hónapban tájékoztatást küld a bérlőnek.”

5. § Az Ör. 47. §-a helyébe a következő rendelkezés lép:
„47. § (1) A bérleti díj tartozás fennállása esetén követendő eljárásrendet a (2)–(6) bekezdés határozza meg.
(2) Két havi bérleti díj tartozás fennállása esetén az Önkormányzat – a Zuglói ZRt. útján – felszólítja a bérlőt a tartozása rendezésére.
(3) Háromhavi bérleti díj tartozás vagy 300 000 forintot meghaladó bérleti jogviszonnyal összefüggésben keletkező bármilyen nemű összesített tartozás esetén a Zuglói ZRt. elévülést megszakító hatályú intézkedést (fizetési meghagyás, bíróság felé történő keresetbenyújtás) köteles kezdeményezni, a tartozásnak a tudomására jutását követő hatvan napon belül.
(4) A Zuglói ZRt. a (3) bekezdésben szabályozott eljárásban született jogerős határozat kézhezvételét követő kilencven napon belül intézkedik annak végrehajtásáról, szükség esetén a lakáskiürítés iránti per megindításáról.
(5) Amennyiben a bérlő adósságát rendezte, vagy adósságkezelési szolgáltatásban, vagy fizetési kedvezményben részesül, vagy adósságrendezési megállapodást kötött, a (4) bekezdésben foglalt végrehajtási eljárást és lakáskiürítés iránti pert nem kell megindítani.
(6) Amennyiben a bérlő az (5) bekezdésben foglaltakat egy alkalmat meghaladóan nem teljesíti, abban az esetben a (4) bekezdésben foglaltak az irányadóak.
(7) Amennyiben a bérlő a (2)–(3) bekezdés a hatálya alá esik, az Önkormányzat – a Zuglói ZRt. útján – a felszólítást vagy az elévülést megszakító hatályú intézkedést követő harminc napon belül tájékoztatja a Zuglói Család- és Gyermekjóléti Központot az adósságrendezésre irányuló segítségnyújtáshoz szükséges adatokról, melyek a következők: bérlő neve, bérlő lakcíme, valamint annak ténye, hogy kiskorú gyermek érintett-e a kilakoltatás veszélyével.
(8) Amennyiben a bérleti jogviszony a 29. § (1) bekezdésének d)-e) pontjában foglaltak alapján létesült, de a jogviszony alapja öregségi nyugdíj vagy egészségkárosodás miatt megszűnik, abban az esetben az Önkormányzat a jogosulttal, kérelem esetén, mérlegelés nélkül bérleti szerződést köt, amennyiben a kérelmező nem esik a 8. § (4) bekezdésének hatálya alá. Ebben az esetben a lakbér mértékének meghatározása a 11. § (9)–(10) bekezdése alapján történik.”

6. § Az Ör. 48. § (2) bekezdése helyébe a következő rendelkezés lép:

„(2) A lakáskiürítést elrendelő jogerős határozatról a Képviselő-testület a Zuglói ZRt.-től – legkésőbb a jogerős határozatnak a Zuglói ZRt. által történő átvételét követő tíz munkanapon belül – tájékoztatást kap, melynek birtokában gyakorolhatja a (3) bekezdés c) pontjában és a (4) bekezdésben szabályozott eseti döntési jogosultságát, eseti előterjesztés alapján.”

7. § Az Ör. 1. melléklete helyébe az 1. melléklet lép.

8. § Ez a rendelet a 2026. január 1. napján lép hatályba.



Rózsa András 						dr. Lehoczky Balázs
 polgármester 						             jegyző

Kihirdetési záradék: 

Ez a rendelet kihirdetésre került

2025. ................................... napján
dr. Lehoczky Balázs

